DECRETO 208/2006, do 9 de novembro, polo que se declara a urxente ocupación, para efectos de expropiación forzosa, polo Concello de Lalín, dos bens e dereitos necesarios para a realización das obras do proxecto de regularización do sistema viario de acceso a Castro de Abaixo desde a PO-200.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 22/11/2006

O Concello de Lalín, en sesión que tivo lugar o día trinta e un de xaneiro de dous mil seis, aprobou o proxecto de regularización do sistema viario de acceso a Castro de Abaixo dende a PO-200 e, na mesma sesión, acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ao abeiro do disposto no artigo 52 da Lei de expropiación forzosa.
Os bens en que se concreta a declaración de urxente ocupación están determinados no expediente que se someteu a información pública.
Que o dito expediente tivo entrada na Consellería de Presidencia, Administracións Públicas e Xustiza, e contén a xustificación acreditativa da motivación para a declaración de urxente ocupación.
Que o expediente foi tratado na comisión de secretarios xerais previa á súa elevación ao Consello da Xunta de Galicia.
Que o expediente contén a documentación a que se refire o artigo primeiro da Orde do 7 de decembro de 1983, sobre declaracións de urxente ocupación, así como a exixida no artigo 3 da Lei 11/1996, do 27 de decembro, de medidas de disciplina orzamentaria.
En consecuencia, considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, xa que, segundo sinala o concello, a actuación ten como obxectivo permitir a circulación rodada e peonil garantindo a seguridade do tráfico, debido a que o estado actual da vía, o escaso largo e a intensidade do tráfico dificulta e fai moi perigosa a circulación de turismos, tractores e outra maquinaria agrícola, ademais de camións, autobuses escolares e de transporte de viaxeiros, así como da seguridade viaria dos peóns, o que se traduce na frecuencia de accidentes de tráfico nesta estrada.
A competencia para a declaración da urxente ocupación correspóndelle ao Consello da Xunta de Galicia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Presidencia, Administracións Públicas e Xustiza, e logo de deliberación do Consello da Xunta de Galicia na súa reunión do día nove de novembro de dous mil seis,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, para efectos de expropiación forzosa, polo Concello de Lalín, dos bens e dereitos concretados no expediente administrativo instruído para o efecto e necesarios para a execución das obras do proxecto de regularización do sistema viario de acceso a Castro de Abaixo dende a PO-200, debendo, no seu caso, unha vez ocupados os terreos necesarios, obter as autorizacións que fosen necesarias dos organismos competentes no presente caso, con carácter previo ao inicio das obras.
Santiago de Compostela, nove de novembro de dous mil seis.
Emilio Pérez Touriño
Presidente
José Luis Méndez Romeu
Conselleiro de Presidencia, Administracións Públicas e Xustiza